Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 10 Chwefror 2017.

**Presennol** :

Y Gwir Anrhydeddus Arglwydd Dafydd Elis-Thomas AC (Cadeirydd), Mrs Stephanie Barbaresi, Dr Tomos Dafydd, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Mr Ifan James, Dr Griff Jones, Dr Karen Jones, Mr Marc Jones, Sir Paul Lambert, Mrs Alison Lea-Wilson, Dr Lorrie Murphy, Ms. Ellen Parry Williams, Ms Julie Perkins, Dr Alwyn Roberts, Mr Conor Savage, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Mr David Williams, Dr Olwen Williams, Ysgrifennydd y Brifysgol, Cyfarwyddwr Adnoddau Dynol, Cyfarwyddwr Cyllid a’r Cyfarwyddwr Ystadau.

**Ymddiheuriadau** :

Yr Athro Gillian Davies, Yr Athro Richard Parry-Jones, Yr Athro Jo Rycroft-Malone, Yr Athro Graham Upton.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Mr Charlie Nicholson, myfyriwr yn Ysgol yr Amgylchedd, Adnoddau Naturiol a Daearyddiaeth

Miss Sorcha Daly, myfyrwraig yn yr Ysgol Gwyddorau Gofal Iechyd

Yr Athro Ross Mackay, cyn aelod staff yn Ysgol Busnes Bangor

Ms Shirley Harris, cyn-aelod staff yn yr Ysgol Gwyddorau Cymdeithas.

Mrs Dorothy Groundsell, cyn aelod staff yn y Swyddfa Gyllid.

a safodd yr aelodau er cof amdanynt.

**LLONGYFARCHIADAU**

Ar ran y Cyngor llongyfarchodd y Cadeirydd Zhen Jing, Ysgol y Gyfraith, ar dderbyn Cadair Bersonol a Peter Lepping ar dderbyn Cadair er Anrhydedd.

**Tynnwyd sylw at lwyddiannau eraill hefyd:**

Mae achrediad a ystyrir fel y 'safon aur' mewn rheoli archifau wedi ei ddyfarnu i Archifau a Chasgliadau Arbennig Prifysgol Bangor. Roedd Archifau'r Brifysgol ymysg 11 o ymgeiswyr newydd i dderbyn Achrediad Archif yr Archifau Gwladol, gan ddod yn un o'r 62 o archifau sydd wedi'u hachredu yn y Deyrnas Unedig.

Mae'r brifysgol wedi dyfarnu ysgoloriaeth 'Merched mewn Gwyddoniaeth' i dair myfyrwraig ragorol sef: Emily Louise Dunn, Emily O’Regan a Kathryn Howard. Roedd y tair yn israddedigion ym Mangor ac enillodd y tair radd anrhydedd dosbarth cyntaf ym mis Gorffennaf 2016.

Cyhoeddwyd canlyniadau'r UI Green Metric blynyddol ar ddechrau’r flwyddyn newydd. Mae'r brifysgol wedi symud i fyny i safle 16 allan o 516 o brifysgolion sy'n cymryd rhan o bob cwr o'r byd yn y tabl cynghrair werdd rhyngwladol hwn. Mae hyn yn rhoi'r brifysgol ymhlith y 4% uchaf o brifysgolion “gwyrddaf” y byd.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 25 Tachwedd 2016.
2. Gan gyfeirio at:

[1] **Strategaeth Ystadau (tudalen 3);** cafwyd y wybodaeth ddiweddaraf am brisiad ac arolwg cyflwr o'r hen swyddfa bost. Roedd achos busnes yn cael ei ddatblygu.

[2] **Cyfrifon 2015/16 (tudalen 5);** yn dilyn rhai mân faterion o ailddosbarthu ac addasiadau, mae cyfrifon 2015/16 wedi cael eu clirio gan KPMG.

[3] **Adnoddau Dynol (tudalen 8);** nododd y Cyngor bod y Pwyllgor Diswyddo wedi cyfarfod i ystyried penderfyniadau'r Bwrdd Cynaliadwyedd Ariannol.

**MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] **Adolygiad Hazelkorn:** Mae'r adroddiad wedi'i dderbyn yn llawn gan Ysgrifennydd y Cabinet dros Addysg a bydd yr Ysgrifennydd Addysg yn cynnal ymgynghoriad ar yr adolygiad yn y gwanwyn. Caiff adolygiad o ymchwil ac arloesi a chanlyniadau graddau ei gomisiynu hefyd. Mae yna rai pryderon ynghylch y bygythiadau i natur annibynnol Addysg Uwch.

[2] **Deoniaid:** Ar argymhelliad yr Is-ganghellor, **cytunodd** y Cyngor i'r Deoniaid a ganlyn gael eu hail-benodi, pob un am gyfnod pellach o 5 mlynedd:

* Yr Athro Paul Spencer (o Ragfyr 2016)
* Yr Athro Andrew Edwards (o Awst 2017)
* Yr Athro Nicky Callow (o Awst 2017)

Nodwyd ymhellach y bydd Yr Athro Callow yn cymryd seibiant astudio am flwyddyn o fis Gorffennaf 2017 a chaiff Yr Athro Paul Downing ei secondio i swyddogaeth Deon yn ystod absenoldeb Yr Athro Callow.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Rhagfyr 2016 a mis Ionawr 2017 (ynghlwm fel Atodiad I i gopi swyddogol y cofnodion).
2. Nododd y Cyngor:

[1] **Newidiadau yng nghyllid HEFCW**: Nodwyd gostyngiad o fewn y flwyddyn yng nghyllid HEFCW o £1.8m i gefnogi'r Grant Ffioedd Dysgu. Fodd bynnag, mae dyraniad pellach wedi cael ei wneud i HEFCW ar gyfer cefnogi rhesymoli ystadau; buddsoddi mewn prentisiaethau lefel uwch; cyfleusterau meithrin a chyflymu busnesau; a chronfa datblygu strategol. Bydd hyn yn mynd beth o'r ffordd i liniaru'r toriad mewn cyllid yn y flwyddyn, ac mae'r brifysgol yn disgwyl gostyngiad net o oddeutu £0.5m. Efallai na fydd y lliniariad hwn ar gael mewn blynyddoedd i ddod ac nid yw'r sector yn disgwyl gweld cynnydd mewn cyllid o ganlyniad i weithredu Diamond tan 2019/20. Felly, disgwylir i'r ychydig flynyddoedd nesaf fod yn heriol iawn yn ariannol.

[2] **Recriwtio Myfyrwyr**: Mae nifer ceisiadau israddedigion Cartref at Fedi 2017 ar hyn o bryd 12% yn is na'r un adeg y llynedd. Canolbwyntir yn allweddol yn awr ar reoli'r sefyllfa a gwneud popeth a allwn i droi'r nifer fwyaf posibl o geisiadau yn dderbyniadau pendant i sicrhau y byddant yn dod yma ym Medi. Nodwyd bod nifer myfyrwyr o'r Undeb Ewropeaidd yn gymharol sefydlog ac y disgwylir i unrhyw fyfyrwyr a gafodd eu recriwtio cyn y penderfyniad i adael yr UE gadw eu statws presennol tra bydd eu hastudiaethau'n parhau.

Mae nifer y ceisiadau Rhyngwladol yn sylweddol uwch na'r un adeg y llynedd, er ei bod yn gynnar iawn yn y cylch. Nododd y Cyngor bod y cynnydd hwn yn ychwanegol at y twf a adeiladwyd o ganlyniad i Goleg Bangor yn Tsiena.

[3] **Pontio**: Nodwyd llwyddiant y flwyddyn gyntaf o weithredu. Mae adolygiad o drefniadau rheoli a llywodraethu ar y gweill ar hyn o bryd. Gofynnodd y Cyngor am wybodaeth gyfannol bellach am incwm a gwariant Pontio, lefelau meddiannaeth yn erbyn targedau a gynlluniwyd, a gwybodaeth bellach am y manteision anghyffwrdd.

[4] **Cyflwyniad TEF**: Mae'r fframwaith asesu TEF wedi'i seilio ar nifer o fetrigau a ategir gan dystiolaeth ychwanegol ar ffurf cyflwyniad naratif, a gafodd ei gynnwys ym mhapurau'r Cyngor. Mae'r meini prawf asesu'n ymwneud ag ansawdd addysgu, yr amgylchedd dysgu a chanlyniadau myfyrwyr a'r hyn y maent yn elwa arno drwy ddysgu. Bydd darparwyr yn cael un o dair lefel bosibl o ragoriaeth: Efydd (darpariaeth o ansawdd boddhaol), Arian (darpariaeth o ansawdd uchel) neu Aur (darpariaeth o safon eithriadol yn gyson).

**SICRHAU CYNALIADWYEDD ARIANNOL**

1. Rhoddodd Dirprwy'r Is-ganghellor wybodaeth ddiweddaraf i'r Cyngor ar gynnydd tuag at gyflawni cynaliadwyedd ariannol a chamau gweithredu'r Bwrdd Cynaliadwyedd Ariannol. Nodwyd y pwyntiau canlynol:

[1] Mae'r ffrydiau gwaith unigol a'r Bwrdd Cynaliadwyedd Ariannol yn parhau i gyfarfod pob pythefnos ac yn adrodd i'r Pwyllgor Gweithredu. Mae cynllun cyfathrebu ac ymwneud â budd-ddeiliaid hefyd wedi'i wneud.

[2] Mae cyflawni arbedion o fewn y flwyddyn wedi bod yn heriol ac mae peth risg yn parhau ynglŷn â chyflawni hynny. Mae llawer o'r arbedion amlwg eisoes wedi eu gwneud ac ychydig iawn o le sydd yna i wneud arbedion pellach heb achosi newid neu effaith sylweddol ar ddarpariaeth gwasanaethau. Rhoddir diweddariad manwl pellach yn y cyfarfod nesaf.

[3] Cytunwyd ar broses ymgynghori i'w defnyddio yn y dyfodol er mwyn sicrhau ymwneud gwirioneddol ac ystyrlon gyda staff ac Undebau Llafur.

[4] Cytunwyd ar weithdrefnau pryniant newydd sy'n tynhau'r gweithdrefnau blaenorol ac yn cyflwyno e-dendro a'r e-farchnadfa.

[5] Un o'r camau gweithredu cyntaf a gymerwyd gan y Bwrdd Cynaliadwyedd Ariannol oedd sefydlu un tîm derbyniadau a phenodi arweinwyr newydd i weithredu newid yn y maes hwn. O ganlyniad mae amseroedd delio â cheisiadau wedi cael eu lleihau'n sylweddol ac nid oes unrhyw lwyth gwaith wedi cronni ar hyn o bryd.

[6] Hyd yma mae newidiadau cynaliadwy tymor hwy wedi golygu llawer iawn o ymdrech i gael arbedion digon bychan ac wedi arwain at wrthwynebiadau anghymesur. Bydd angen atebion radical i roi arbedion cynaliadwy o £6m, yn cynnwys adolygiad sylfaenol o'r busnes craidd ac adolygiad pellach o fframweithiau a gweithgareddau academaidd.

1. Nododd y Cyngor bod y Cadeirydd a'r Is-ganghellor wedi derbyn deisebau a thystiolaethau oddi wrth fyfyrwyr yr effeithir arnynt gan y penderfyniad i roi'r gorau i gynnig Celfyddyd Gain, darpariaeth yn yr Ysgol Dysgu Gydol Oes, ac anrhydedd sengl mewn Archaeoleg. Cytunodd y Cyngor nad eu gorchwyl oedd gwyrdroi penderfyniad hon o’r Pwyllgor Gweithredu, yn arbennig yng ngoleuni'r targed ariannol heriol a'r ymgynghori sy'n parhau.
2. ***Cymeradwyodd*** y Cyngor ddull gweithredu'r Bwrdd Cynaliadwyedd Ariannol a'u hannog i nodi arbedion pellach, gan nodi bod angen i'r brifysgol wneud penderfyniadau ariannol anodd, a chymryd risgiau ar adegau, er mwyn sicrhau ei dyfodol hir dymor. Cytunwyd i roi ystyriaeth bellach i'r ffordd y gall y Cyngor ymwneud yn fwy strategol â'r broses, yn cynnwys trafodaeth strategol bellach yn y cyfarfod nesaf.

**TRAIS AR SAIL RHYW**

*Datganodd Dr Olwen Williams fudd yn y mater hwn gan ei bod yn ymwneud â Chanolfan Amethyst ym Mae Colwyn.*

1. Cyflwynodd y Dirprwy Is-ganghellor (Cyfrwng Cymraeg ac Ymwneud â'r Gymuned) grynodeb y brifysgol o ‘Newid y Diwylliant: Adroddiad Tasglu Prifysgolion y Deyrnas Unedig ar Drais yn erbyn Merched, Aflonyddu a Throsedd Casineb', a gyhoeddwyd ym mis Hydref 2016
2. Nodwyd bod is-grŵp o'r Grŵp Tasg Cydraddoldeb ac Amrywiaeth wedi cael ei sefydlu i oruchwylio ymateb y brifysgol a bod y Cyfarwyddwr Gwasanaethau Myfyrwyr yn aelod o Dasglu Prifysgolion y DU.
3. Roedd y Cyngor yn cefnogi'n gryf y gwaith sy'n cael ei wneud. Yn y drafodaeth a ddilynodd roedd y Cyngor yn falch o nodi bod gweithredu ar droed i leihau defnyddio alcohol yn ormodol, rhoi sylw i'r 'diwylliant llanciau', a chydweithio â'r gymuned leol. Nodwyd y gall sialensiau godi ar brydiau oherwydd dyletswydd gofal y brifysgol dros fyfyrwyr, trefniadau disgyblu mewnol a gweithredu gan yr heddlu.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 23 Ionawr 2017(ynghlwm fel Atodiad II i gopi swyddogol y cofnodion hyn).
2. Cyfeiriwyd yn benodol at y canlynol:

[i] Cofnod 638 **(Bwrdd Cynaliadwyedd Ariannol);** nododd y Pwyllgor eu cefnogaeth i waith y Bwrdd Cynaliadwyedd Ariannol ac roedd yn monitro cynnydd.

[ii] Cofnod 639 (**Strategaeth Rheoli Adnoddau);** roedd y pwyllgor wedi ystyried y bwriad i codi £20M o'r EIB ym mis Mawrth. Nododd y Cyngor amodau'r banc yn ymwneud â'r codi arian yn y dyfodol: sicrhau cynaliadwyedd ariannol; cyflawni profion cyfamod a sefydlu achos busnes ar gyfer unrhyw wariant cyfalaf newydd. Nodwyd hefyd y trafodwyd gohirio gyda'r EIB ond nid yw hyn yn bosibl, yn rhannol oherwydd bod erthygl 50 ar fin cael ei thanio gan Lywodraeth y Deyrnas Unedig; felly, bydd unrhyw arian na chaiff ei godi erbyn diwedd Mawrth yn cael ei fforffedu.

Nodwyd bod y gost cyfle o beidio â chodi'r benthyciad yn sylweddol. Cyflwynodd y Cyfarwyddwr Cyllid ddata'n dangos y cynnydd mewn cost drwodd a thro yn y tymor hir pe ceisir dyled yn y dyfodol ar raddfeydd masnachol. Gallai hyn hefyd beri risgiau cyllido ac oediadau a gallai beryglu'r cyfleuster EIB pellach. Mae'r rhaglen gyfalaf arfaethedig yn hanfodol os yw'r brifysgol i barhau'n gystadleuol. Nodwyd hefyd bod y costau llog eisoes wedi'u cynnwys yn y cynllun ariannol, ar gyfradd uwch, ac felly ni fyddai unrhyw effaith ariannol negyddol.

Ar sail y wybodaeth a roddwyd, ***penderfynodd*** y Cyngor symud ymlaen gyda chodi'r £20M o'r cyfleuster EIB, yn amodol ar gyfyngiadau ar ei ddefnyddio. Caiff y cyllid ei ddiogelu nes bydd y Cyngor yn awdurdodi ei wario yn erbyn cynllun busnes y cytunir arno.

[iii] Cofnod 641 **(Pontio);** Yng Ngorffennaf 2016, cafodd costau Pontio eu cyfalafu, ar sail cyfanswm gwariant o £52.4m. Ers hynny mae cost y project, cyn adfer iawndal penodedig, costau gwasanaeth a thrwsio diffygion, wedi codi i £52.7m ac yn edrych yn debygol o godi i £53.0m. Mae'r brifysgol yn gobeithio datrys y cyfrif terfynol erbyn Mai 2017.

Ceisiwyd cyngor arbenigol a chyflwynodd y Cyfarwyddwr Cyllid ddiweddariad ar y senarios mwyaf tebygol ar gyfer setlo'r project. Roedd y Cyngor yn falch o nodi bod risg ariannol bellach yn gyfyngedig gan y disgwylir i'r senario achos gwaethaf fod wedi'i seilio ar werth yr ased sefydlog ac y bydd yn adfer costau eleni. Bydd yr achos canolog yn arwain at gredyd o £1.3m i'r brifysgol a byddai'r achos gorau yn arwain at gredyd o £2.7m i'r brifysgol. Nodwyd bod yr arian parod gwirionedd sydd wedi'i glustnodi yn agos iawn ar hyn o bryd i'r amcangyfrif canolog.

[iv] Cofnod 642 **(Materion Adnoddau Dynol a Phensiynau)**: Adroddodd y Cyfarwyddwr Adnoddau Dynol bod y brifysgol yn parhau i gysylltu â'r Undebau Llafur i ystyried goblygiadau'r cynigion sy'n codi o'r Bwrdd Cynaliadwyedd Ariannol. Cytunwyd ar ffordd newydd o ymgynghori ac mae polisïau'r brifysgol wedi cael eu newid i adlewyrchu'r angen posibl am ddiswyddo gorfodol.

1. Yn dilyn y cytundeb yng nghyfarfod y Cyngor ym Medi, hysbysodd Ysgrifennydd y Brifysgol y Cyngor fod contractau wedi'u cyfnewid i gael gwared ar Pen Parc a disgwylir cwblhau erbyn 17 Chwefror 2017.

**PWYLLGOR MOESEG**

1. Cymeradwywyd yr adroddiad ar gyfarfod y Pwyllgor Moeseg a gynhaliwyd ar 10 Tachwedd, 2016 (ynghlwm fel Atodiad III i gopi swyddogol y Cofnodion).
2. Gan gyfeirio'n arbennig at Gofnod 218 **(Adroddiad Blynyddol Corff Lles Anifeiliaid ac Adolygu Moesegol** ); nododd y Cyngor yr Adroddiad Blynyddol.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd 13 Ionawr 2017 (ynghlwm fel Atodiad IV i gopi swyddogol y cofnodion).
2. Cyfeiriwyd yn benodol at y canlynol:

[1] Cofnod 134 **(Canghellor);** nodwyd bod yr holl staff, myfyrwyr ac aelodau'r Cyngor wedi cael gwahoddiad i gyflwyno enwebiadau am swydd Canghellor y Brifysgol erbyn 6 Ionawr 2017 a bod 16 o bobl wedi cael eu henwebu. Ar argymhelliad y Pwyllgor Enwebiadau, ***penderfynodd*** y Cyngor y dylid gwahodd yr Arglwydd Thomas o Gwmgïedd i gymryd swydd y Canghellor. ***Cytunodd*** y Cyngor hefyd i argymell i'r Llys bod cyfnod y Canghellor presennol yn cael ei ymestyn nes cytunir ar rywun yn ei le.

[2] Cofnod 135 **(Cadeirydd y Cyngor);** mae'r Arglwydd Elis-Thomas wedi nodi y bydd yn rhoi'r gorau'n ffurfiol i'w swydd fel Cadeirydd y Cyngor yn dilyn y cyfarfod fis Ebrill. Cyfeiriwyd at y broses i ganfod rhywun i gymryd ei le.

[3] Cofnod 136 **(Aelodaeth o Bwyllgorau'r Cyngor):** ***Penderfynwyd*** ail-benodi'r aelodau canlynol o'r Cyngor i wasanaethu ar y pwyllgorau a nodir am gyfnod pellach o 3 blynedd.

* Pwyllgor Cyllid ac Adnoddau: Dr Karen Jones
* Pwyllgor Iechyd a Diogelwch: Ms Ellen Parry Williams
* Pwyllgor Moeseg: Dr Peter Higson
* Pwyllgor Enwebiadau a Llywodraethu: Dr Peter Higson

**PWYLLGOR TALIADAU**

Cymeradwywyd yr adroddiad ar gyfarfod y Pwyllgor Taliadau a gynhaliwyd 25 Tachwedd 2016 (ynghlwm fel Atodiad V i gopi swyddogol y cofnodion).

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol, yn cynnwys datblygu Hyrwyddwyr Cydraddoldeb a digwyddiadau i ddathlu Diwrnod Rhyngwladol Merched.
2. Derbyniwyd, er gwybodaeth, restr o benodiadau uwch diweddar.

**Y SENEDD**

Derbyniwyd, er gwybodaeth, gofnodion cyfarfodydd y Senedd a gynhaliwyd 5 Rhagfyr 2016 a 17 Ionawr 2017.

**TUEDDIADAU'R BRIFYSGOL A PHROFFILIAU YSGOLION**

Cyflwynodd Ysgrifennydd y Brifysgol yr adroddiad blynyddol ar Dueddiadau Myfyrwyr, Staff ac Ariannol, a Phroffiliau Ysgolion Academaidd. Croesawodd y Cyngor y data perfformiad fesul ysgol ac argymhellodd y byddai adroddiad byr am bob Ysgol yn fuddiol yn y dyfodol.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, niferoedd myfyrwyr, ceisiadau, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor, er gwybodaeth, adroddiad cyfredol o Undeb y Myfyrwyr.

**SELIO**

Cadarnhaodd y Cyngor i’r dogfennau a restrwyd yn Agendum 13 gael eu selio.